钦定古今图书集成/明伦汇编/氏族典/第409卷 > 《漳南许氏家谱序》孔贞运
## 钦定古今图书集成/明伦汇编/氏族典/第409卷 > 《漳南许氏家谱序》孔贞运

乙丑会试，余以《春秋》分典礼闱，所得士许光岳为漳
之南靖人。余阅其《年录》，祖父兄弟冠裳济济，已知其
为漳望族矣。今丁丑春，光岳入觐，因持其家谱问序
于余。余阅其世系，又知其先为河南光州固始人。唐
总章二年，有宣威将军许陶者，奉敕副玉钤卫将军
陈政出镇泉、潮之间。陶子天正，才兼文武，与政子元
光，削平苗蛮，表建漳州。变椎髻为衣冠，粗鲁为文物，
天正之功居多，以别驾加封太尉。宋绍兴中，追论开
漳功，封翊忠昭应侯，为名宦。今春秋世祀。时子孙世
官永镇南诏，与唐祚相终始，至今族居焉。宋时有讳
若字子顺者，苦南诏兵革，迁龙溪之徐翔。子光亨，第
进士，历官少师。子宗彦，以特奏名任龙川尉。彦子登、
察登亦第进士，知兴国州事。父子祖孙，奕世济美。察
郡庠生子泽，以祖荫仕。泽子崑，字璞玉，迁南靖马坪
居仁里之田源。璞玉子淮厓，号兰庄，孙大材，号碧溪，
遂为马坪之大宗。碧溪七子：员山元任漳州百户，转
龙溪主簿。至五世孙孝显者，赘本里之官园，生子鲲，
字景运，登成化丁酉科进士，为今进士光岳之开基
祖孝显兄子景立迁本里之锦田，为今乡进士象山
令文俊之开基祖员山、兄云山仍居田源，为万历丁
酉乡进士。广东南雄别驾邦璧之私房祖。其馀从居
田源而分者，到处成族焉。祖功宗德，谅哉！然许之入
漳也，毋论自唐而宋，即自我明以来，其为世亦远矣。
毋论南诏徐翔，即自田源分派，其为族亦繁矣。世远
而无以纪之，恐愈久而不可稽也；族繁而无以联之，
恐愈疏而不可问也。惟是系之以《谱》，则自十世百世
以至千万世，一展卷而可知；自一人以至千万人，总
一脉而无二，正。愬远以为近，联疏以为亲之法也。谱
之所关大矣哉！由此而进之，念父祖而知“孝，移孝而
为忠；观昭穆而知弟，因弟而教敬。”子孙之贤而达者，
益以修其德；即有未中而才者，亦相观而化；以亲爱
培命脉、以世德永家声；漳南之许，且奕世而弥炽弥
昌矣。岂特今日宗派之繁衍、冠裳之烜奕也哉！余忝
有通家之谊，故于观政之暇，为书数言，以弁其首。

《明外史·李维桢传》：维桢弱冠登朝，博学强记，与同馆
许国齐名。馆中为之语曰：“记不得问老许，做不得问
小李。